SKRIFTLIG FORESPØRGSEL E-0563/00

af Christopher Huhne (ELDR) til Kommissionen

(29. februar 2000)

Om: Offentlige indkøb

Kommissionen bedes for hvert enkelt af de seneste fem år angive, hvilket samlet beløb de kontrakter udgjorde, som virksomheder i de enkelte medlemsstater har fået tildelt af de offentlige myndigheder i andre EU-medlemsstater end deres egen. Den bedes for hver medlemsstat anføre, hvorledes det samlede beløb fordeler sig på de enkelte medlemsstater.

Svar afgivet på Kommissionens vegne af Frederik Bolkestein

(12. april 2000)

De statistiske oplysninger, Kommissionen har til rådighed om det samlede beløb for de kontrakter, som virksomheder i de enkelte medlemsstater har fået tildelt af offentlige myndigheder i andre EU-medlemsstater, er ikke detaljerede nok til at give et billede af fordelingen af kontrakter på de enkelte medlemsstater, således som spørgsmålstilleren gerne vil have.

Kommissionen har arbejdet på at sikre en bedre forståelse af EU's markeder for offentlige indkøb og har opstillet et sæt indikatorer til at måle markedstendenserne og effekten af politikken for offentlige indkøb over et tidsforløb med henblik på at opfylde det tilsagn, den gav i meddelelsen om offentlige indkøb i Den Europæiske Union(1).

Kommissionen er for øjeblikket i gang med at udarbejde et foreløbigt sæt på ni indikatorer, som leverer årlige estimater af de samlede offentlige indkøb, beløbet for de offentlige indkøbsaftaler, som falder ind under direktiverne om offentlige indkøb, værdien af de kontrakter, som faktisk averteres i EF-Tidende, samt antallet af enheder, der offentliggør udbudsbekendtgørelser, antallet af offentliggjorte udbudsbekendtgørelser og antallet af kontrakter, som tildeles på tværs af grænserne i EU. Supplerende indikatorer skal måle kvaliteten af de offentliggjorte udbudsbekendtgørelser og sammenligne de priser, som betales af den offentlige sektor for samme eller tilsvarende varer og tjenester over hele EU.

Mængden af kontrakter, som tildeles på tværs af grænserne i EU, og mængden af offentlige myndigheders indkøb af varer og tjenester med oprindelse i en anden medlemsstat har det vist sig vanskelig at måle af forskellige grunde.

For det først gør den frie bevægelighed for varer inden for EU det vanskeligt at fastslå, hvor bestemte varer indkøbt af disse myndigheder faktisk kommer fra. Det samme gælder for den frie udveksling af tjenesteydelser. I stigende grad gør etableringsretten det til en endnu mere kompliceret sag at fortolke disse statistiske oplysninger, som medlemsstaterne leverer om offentlige indkøb. En anden komplicerende faktor er dannelsen af konsortier af selskaber fra flere forskellige medlemsstater, især i forbindelse med store udbud og bygge- og anlægsprojekter. At fastslå, hvor sådanne konsortier har hjemsted, giver ofte ikke nogen mening, og det vil også være vanskeligt blot at skulle bestemme det forholdsmæssigt.

Ofte ved de offentlige myndigheder ikke selv, hvor bestemte varer og tjenester kommer fra, eller de registrerer det ikke.

Af alle disse grunde er den indikator for indkøbskontrakter tildelt på tværs af grænserne, som man er i gang med at opstille, blevet baseret på en undersøgelse blandt de leverandører, som leverer til offentlige myndigheder, i stedet for på undersøgelser hos myndighederne selv. Disse tal viser omfanget af indkøbskontrakter tildelt på tværs af grænserne i EU. For hver medlemsstat er angivet værdien af direkte og indirekte intra-EU-import som en procentdel af samtlige offentlige indkøb i 1998.

>TABELPOSITION>

Indikatoren giver ikke tal med en tilstrækkelig grad af pålidelighed til at måle bilaterale tildelinger af indkøbskontrakter mellem bestemte medlemsstater. Estimatet på fællesskabsplan er mere pålideligt, men tallene for de enkelte medlemsstater bør også anvendes med en vis forsigtighed på grund af stikprøvens størrelse (2 000 undersøgte virksomheder). Tallene repræsenterer de samlede indkøb, over og under direktivernes tærskelværdier, inden for de udvalgte sektorer.

Der er planlagt en mere omfattende undersøgelse for at få forbedret nøjagtigheden af denne indikator og for at kunne følge udviklingen. Kommissionen er i færd med at undersøge mulighederne for at integrere denne undersøgelse i programmet for erhvervsstrukturstatistik, som Eurostat gennemfører i samarbejde med medlemsstaternes statistiske kontorer.

(1) KOM(98) 143 endelig udg.